Lähes kolme viidestä suomalaisesta haluaisi keskeyttää sote-uudistuksen valmistelun. Tämä käy ilmi Uutissuomalaisen (siirryt toiseen palveluun) Tietoykkösellä teettämästä USU-gallupista.

Gallupissa kysyttiin: ”Pitäisikö sote-uudistuksen valmistelu mielestäsi keskeyttää?” Keskeytystä kannatti kolme viidestä.

Joka viides vastanneista on sitä mieltä, että valmistelua ei pidä keskeyttää ja joka viides ei ota asiaan kantaa, kirjoittaa Uutissuomalainen.

Mielipiteet jakautuivat eniten puoluekannan mukaan. Vain keskustan äänestäjistä enemmistä seisoo sote-uudistuksen takana. Kokoomuksen äänestäjien kannat jakautuvat tasan: 42 prosenttia toivoo sote-uudistuksen valmistelun keskeytystä, 41 prosenttia ei.

Jyrkimmin sotea vastustavat vasemmistoliiton kannattajat, joista peräti 84 prosenttia haluaisi valmistelun keskeytyvän. Myös muiden oppositiopuolueiden kannattajat ovat sotelle nihkeitä.

Kyselyyn vastasi tuhat suomalaista maaliskuun puolivälissä. Kyselyn virhemarginaali on 3,1 prosenttiyksikköä suuntaansa.